b'\n_START_ARTICLE_\nJamal\n_START_PARAGRAPH_\nJamalin niemimaa  (ven. \xd0\xbf\xd0\xbe\xd0\xbb\xd1\x83\xd0\xbe\xcc\x81\xd1\x81\xd1\x82\xd1\x80\xd0\xbe\xd0\xb2 \xd0\xaf\xd0\xbc\xd0\xb0\xcc\x81\xd0\xbb, poluostrov Jamal) on Luoteis-Siperiassa Karanmeren ja Obinlahden v\xc3\xa4liss\xc3\xa4 sijaitseva 720 kilometri\xc3\xa4 pitk\xc3\xa4 ja 230 kilometri\xc3\xa4 leve\xc3\xa4 nenetsien eli samojedien asuttama niemimaa. Suomennettuna nimi tarkoittaa maan \xc3\xa4\xc3\xa4rt\xc3\xa4 tai loppua. Hallinnollisesti alue kuuluu Jamalin nenetsien autonomiseen piirikuntaan._NEWLINE_Niemimaan maaper\xc3\xa4 on p\xc3\xa4\xc3\xa4asiassa ikiroudassa, ja se on geologisesti hyvin nuorta aluetta._NEWLINE_Jamalin niemimaalla on harrastettu perinteisesti laajamittaista poronhoitoa. Useilla tuhansilla nenetseihin ja hanteihin kuuluvilla poropaimenilla on noin 500\xc2\xa0000 poroa. _NEWLINE_Jamal on my\xc3\xb6s t\xc3\xa4rke\xc3\xa4 arktisten vesilintujen pesim\xc3\xa4alue. Jamalissa ja Taimyrin niemimaalla ovat muun muassa kiljuhanhen t\xc3\xa4rkeimm\xc3\xa4t pesim\xc3\xa4paikat._NEWLINE_Jamalin niemimaa rajoittuu Obinlahteen, joka on alun perin makean veden alue, johon Objoki laskee. Vesi on kuitenkin muuttunut suolaiseksi ja kalat ovat v\xc3\xa4hentyneet. Viranomaisten mukaan syy kalan v\xc3\xa4henemiseen on ylikalastus, mutta asukkaiden mukaan suolan lis\xc3\xa4\xc3\xa4ntymisen ja kalakannan pienenemisen aiheutti hiekan ruoppaaminen. T\xc3\xa4st\xc3\xa4 varoittivat tutkijatkin ennen Sabettan kaasuntuotantolaitoksen rakennust\xc3\xb6iden alkamista._NEWLINE_Vuonna 2014 Jamalin niemimaalta l\xc3\xb6ydettiin selitt\xc3\xa4m\xc3\xa4tt\xc3\xb6m\xc3\xa4ll\xc3\xa4 tavalla maahan syntyneit\xc3\xa4 valtavia _NEWLINE_reiki\xc3\xa4. Er\xc3\xa4\xc3\xa4n teorian mukaan kraatterien synnyn syyn\xc3\xa4 oli kaasupurkaus ikiroutaisesta maasta. Metaanikaasun \xc3\xa4killinen vapautuminen johtui alueen l\xc3\xa4mpenemisest\xc3\xa4 ilmastonmuutoksen takia.\n_START_SECTION_\nKaasuntuotantolaitos\n_START_PARAGRAPH_\nVen\xc3\xa4j\xc3\xa4n suurimmat maakaasukent\xc3\xa4t sijaitsevat Jamalissa. P\xc3\xa4\xc3\xa4osin Ven\xc3\xa4j\xc3\xa4n valtion omistama kaasuyhti\xc3\xb6 Gazprom on rakentanut Sabettan alueelle kaasuntuotantolaitoksen, joka aiheuttaa ongelmia paikallisille asukkaille ja vaeltavalle poronhoidolle._NEWLINE_Tuotantoalueella toimii my\xc3\xb6s Yamal Lng -yhti\xc3\xb6n nesteytyslaitos, joka t\xc3\xa4ydell\xc3\xa4 teholla toimiessaan tuottaa vuodessa 16,5 miljoonaa tonnia nesteytetty\xc3\xa4 kaasua eli lng:t\xc3\xa4, joka vied\xc3\xa4\xc3\xa4n Sabettan satamasta maailmalle. Satama vihittiin k\xc3\xa4ytt\xc3\xb6\xc3\xb6n joulukuussa 2017. Yrityksen p\xc3\xa4\xc3\xa4omistajat ovat Putinin l\xc3\xa4hipiiriin kuluvat Leonid Mihelson ja Gennadi Timtsenko._NEWLINE_Piirikunta on maailman kaasupitoisinta aluetta, jossa on maailman kaasuvaroista 18 prosenttia. Bovanenkovon kaasukent\xc3\xa4lt\xc3\xa4 kaasua kulkee putkia pitkin muun muassa Suomeen ja Ukrainan kautta edelleen. Sabettan kaasukent\xc3\xa4st\xc3\xa4 omistaa Kiinan valtion rahoitusyhti\xc3\xb6 ja Silkkitierahasto l\xc3\xa4hes 30 prosenttia, ranskalainen \xc3\xb6ljy-yhti\xc3\xb6 Total omistaa 20 prosenttia._NEWLINE_Nenetseille kaasutuotannon aloittamisesta on enemm\xc3\xa4n haittaa kuin hy\xc3\xb6ty\xc3\xa4. Vaikka k\xc3\xa4nnykk\xc3\xa4yhteydet nykyisin toimivat, Sabettan poropaimentolaisilla on pulaa polttopuusta ja asunnot ovat kylmi\xc3\xa4. Polttoaine moottorikelkkoihin joudutaan hakemaan sadan kilometrin p\xc3\xa4\xc3\xa4st\xc3\xa4. Nenetsit eiv\xc3\xa4t saa k\xc3\xa4ytt\xc3\xa4\xc3\xa4 lentokentt\xc3\xa4\xc3\xa4, joka rakennettiin heid\xc3\xa4n pyh\xc3\xa4lle paikalleen._NEWLINE_Alueen porolaitummista on laskennallisesti kuusi prosenttia p\xc3\xa4\xc3\xa4tynyt kaasuntuotantoon, mutta aluetta pirstaloivat putket, tiet ja rautatie. Rautatiet\xc3\xa4 suunnitellaan jatkettavan Sabettaan asti.'